ห้ามวางใจเศรษฐกิจ
&#8216;วีรพงษ์&#8217;สั่งธปท.ติดตามข้อมูลแบบเกาะติด
30 พ.ย. 2555

‘วีรพงษ์’สั่งธปท.ติดตามข้อมูลแบบเกาะติด
“วีรพงษ์” เตือน ธปท. อย่าวางใจภาวะเศรษฐกิจแม้จะปรับดีขึ้น ควรระมัดระวังและพิจารณาดำเนินนโยบายการเงินให้เหมาะสม 
นายชาญชัย บุญฤทธิ์ไชยศรี ผู้ช่วยผู้ว่าการ สายช่วยงานบริหาร ธนาคารแห่งประเทศไทย (ธปท.) กล่าวว่า การประชุมคณะกรรมการ ธปท. เมื่อวันที่ 29 พ.ย.ที่ผ่านมา นายประสาร ไตรรัตน์วรกุล ผู้ว่าการ ธปท. ได้รายงานภาพรวมเศรษฐกิจไทยในไตรมาส 3 และเดือน ต.ค.ที่ผ่านมา ว่า เศรษฐกิจขยายตัวได้ดีกว่าที่ ธปท.คาดการณ์ไว้ก่อนหน้ามาก และคาดว่าในระยะต่อไปจะมีแรงส่งจากการใช้จ่ายและการลงทุนในประเทศเกื้อหนุนเศรษฐกิจให้เติบโตต่อเนื่อง 
นายชาญชัย กล่าวว่า ถึงแม้ ธปท.จะประเมินว่าเศรษฐกิจไทยจะดีขึ้น แต่นายวีรพงษ์ รามางกูร ประธานกรรมการ ธปท. และคณะกรรมการหลายคน ก็แสดงความเป็นห่วงสถานการณ์เศรษฐกิจไทยในระยะต่อไป โดยขอให้ ธปท.ติดตามสถานการณ์อย่างระมัดระวังต่อไป อย่าเพิ่งวางใจ เนื่องจากเห็นว่าปัญหาเศรษฐกิจก็ยังมีอยู่ 
ประธานกรรมการและกรรมการ ธปท.หลายคน ยังเป็นห่วงทิศทางการขยายตัวของเศรษฐกิจไทยในระยะต่อไปอยู่ ไม่อยากให้ ธปท.นิ่งนอนใจ และให้จับตาผลกระทบที่จะเกิดขึ้นกับเศรษฐกิจไทยอย่างใกล้ชิดต่อไป เพื่อให้เห็นภาพเศรษฐกิจไทยในช่วงต่อไปอย่างชัดเจนมากขึ้น เพราะประเทศเศรษฐกิจหลักของโลกอาจจะมีการเปลี่ยนแปลงที่รวดเร็ว ซึ่งอาจจะส่งผลกระทบต่อการจับจ่ายใช้สอยและการลงทุนในประเทศไทยได้
“แม้ว่าตัวเลขเศรษฐกิจไตรมาส 3 และเดือน ต.ค.จะออกมาดี แต่ท่านประธานยังคงเป็นห่วงทิศทางการขยายตัวของเศรษฐกิจไทยในระยะต่อไปอยู่” นายชาญชัย กล่าว
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวปาฐกถาว่า สถานการณ์ทางเศรษฐกิจของประเทศไทยในขณะนี้มีปัจจัยเสี่ยงที่สำคัญมาจากภายนอก คือ ภาวะเศรษฐกิจผันผวนของสหรัฐและสหภาพยุโรปที่อยู่ในช่วงเปลี่ยนผ่านกระบวนการจากยุคหนึ่งไปยังอีกยุคหนึ่ง ซึ่งถือเป็นเรื่องที่ใหญ่มาก ซึ่งใช้ระยะเวลาค่อนข้างนานและมีความซับซ้อน
นายโฆสิต กล่าวว่า ปัจจัยภายนอกที่ส่งผลต่อเศรษฐกิจของประเทศไทยนอกเหนือจากเรื่องภาวะเศรษฐกิจผันผวนแล้ว ยังมีเรื่องเกี่ยวกับสถานการณ์ความขัดแย้งทางการเมืองในประเทศต่างๆ เช่น อียิปต์ ซีเรีย รวมถึงเรื่องสภาพดินฟ้าอากาศที่เปลี่ยนแปลงรุนแรง 
สำหรับอนาคตของประเทศไทยในปี 2556 นั้น จะต้องเตรียมการและปรับเปลี่ยนความคิดในการทำงานจากโหมดลุยเดินหน้ามาเป็นโหมดเฝ้าระวัง ซึ่งคาดว่าปีนี้ประเทศไทยจะมีอัตราการเจริญเติบโตทางเศรษฐกิจ 56% ส่วนในปี 2556 น่าจะอยู่ที่ระดับ 45%